b'\n_START_ARTICLE_\nTarki\n_START_PARAGRAPH_\nTarki (ven. \xd0\xa2\xd0\xb0\xd1\x80\xd0\xba\xd0\xb8\xcc\x81, kumykiksi \xd0\xa2\xd0\xb0\xd1\x80\xd0\xb3\xd1\x8a\xd1\x83, Tar\xc4\x9fu) on Mahat\xc5\xa1kalaan kuuluva kaupunkimainen taajama Dagestanissa Ven\xc3\xa4j\xc3\xa4ll\xc3\xa4. Se sijaitsee Tarkitau-vuoren juurella kolme kilometri\xc3\xa4 Mahat\xc5\xa1kalan rautatieasemasta etel\xc3\xa4\xc3\xa4n. Asukkaita on 10\xc2\xa0100 henke\xc3\xa4 (vuonna 2010)._NEWLINE_Legendan mukaan 600\xe2\x80\x93900-luvuilla paikalla oli Semenderin kaupunki, joka toimi kasaarien p\xc3\xa4\xc3\xa4kaupunkina noin vuoteen 723 saakka. 1400-luvun lopulta 1800-luvun alkuun Tarki oli kumykkien asuinalueen k\xc3\xa4sitt\xc3\xa4neen \xc5\xa1amhalikunnan keskus. Sen kautta kulki Euroopan ja Iraniin v\xc3\xa4linen t\xc3\xa4rke\xc3\xa4 kauppareitti. 1600-luvun loppupuolelta l\xc3\xa4htien Tarkin \xc5\xa1amhalikunta oli useaan otteeseen Ven\xc3\xa4j\xc3\xa4n vasallivaltiona. Lopullisesti se liitettiin Ven\xc3\xa4j\xc3\xa4\xc3\xa4n Gulistanin rauhassa vuonna 1813._NEWLINE_1800-luvun lopulla Tarki oli 1800 asukkaan kyl\xc3\xa4, jossa kumykkien lis\xc3\xa4ksi asui my\xc3\xb6s vuoristojuutalaisia. Sen n\xc3\xa4ht\xc3\xa4vyyksi\xc3\xa4 ovat kolme vanhaa moskeijaa, ven\xc3\xa4l\xc3\xa4isten Tarkitaun laelle vuonna 1821 rakentaman Burnajan linnoituksen j\xc3\xa4\xc3\xa4nn\xc3\xb6kset sek\xc3\xa4 linnoitusta vastaan vuonna 1831 hy\xc3\xb6k\xc3\xa4nneen imaami Gazi-Muhammedin ensimm\xc3\xa4inen hautapaikka.'